ตลาดหุ้นเอเชียปรับตัวลงเช้านี้ วิตกเกาหลีเหนือทดสอบนิวเคลียร์ครั้งที่ 6
ตลาดหุ้นเอเชียปรับตัวลงเช้านี้ เหตุวิตกเกาหลีเหนือทดสอบนิวเคลียร์ครั้งที่ 6 วานนี้
4 ก.ย. 2560

ผู้สื่อข่าวรายงานว่า ตลาดหุ้นเอเชียปรับตัวลงในช่วงเช้าวันนี้ เนื่องจากนักลงทุนชะลอการลงทุนในตลาดหุ้นและเข้าซื้อสินทรัพย์ที่ปลอดภัย หลังจากเกาหลีเหนือได้ทำการทดสอบนิวเคลียร์ครั้งที่ 6 เมื่อวานนี้
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 19,615.96 จุด ลดลง 75.51 จุด, ดัชนี SSE Composite ตลาดหุ้นจีนเปิดวันนี้ที่ 3,369.72 จุด เพิ่มขึ้น 2.60 จุด, ดัชนี HSI ตลาดหุ้นฮ่องกงเปิดวันนี้ที่ 27,881.71 จุด ลดลง 71.45 จุด, ดัชนี TAIEX ตลาดหุ้นไต้หวันเปิดวันนี้ที่ 10,585.44 จุด ลดลง 9.38 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,316.89 จุด ลดลง 40.80 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,274.39 จุด ลดลง 2.87 จุด ส่วนตลาดหุ้นมาเลเซียปิดทำการวันนี้ เนื่องจากเป็นวันหยุดพิเศษ (Special Public Holiday)
ขณะที่เกาหลีเหนือได้ทำการทดสอบนิวเคลียร์ครั้งที่ 6 ในช่วงเช้าวานนี้ โดยสำนักงานสำรวจธรณีวิทยาแห่งสหรัฐได้ตรวจพบแรงสั่นสะเทือนของแผ่นดินไหวขนาด 5.1 ในบริเวณใกล้กับสถานที่ทดลองนิวเคลียร์ของเกาหลีเหนือ
ด้านนายจิม แมตทิส รัฐมนตรีกลาโหมสหรัฐ ได้ออกมาเตือนเกาหลีเหนือว่า หากเกาหลีเหนือกระทำการใดๆที่เป็นการคุกคามสหรัฐและประเทศพันธมิตรของสหรัฐ ก็จะต้องเผชิญกับการตอบโต้ทางทหารครั้งใหญ่ ซึ่งจะเป็นการตอบโต้ที่รุนแรงและยากที่เกาหลีเหนือจะต้านทานได้
ขณะที่ประธานาธิบดีโดนัลด์ ทรัมป์ แห่งสหรัฐ ได้ทวีตข้อความล่าสุดว่า รัฐบาลสหรัฐจะระงับการทำธุรกรรมทางการค้ากับทุกประเทศที่ดำเนินธุรกิจกับเกาหลีเหนือ
 